রাজাপুর প্রতিনিধি ॥ ঝালকাঠির রাজাপুরে সোমবার রাতে আবদুল শুক্কুর হাওলাদার নামে এক মোটর শ্রমিক খুন হয়েছেন। রাজাপুর উপজেলার ভাতকাঠী গ্রামের রাস্তার ওপর রক্তাক্ত অবস্থায় এ শ্রমিকের লাশ উদ্ধার করে রাজাপুর থানা পুলিশ। থানা পুলিশ সূত্র জানায়, নিহত শুক্কুর হাওলাদার উপজেলার আংগারীয়া গ্রামের মোঃ দুলাল হাওলাদারের পুত্র। পুলিশ আরো জানায়, এলাকাবাসীর দেয়া সংবাদের ভিত্তিতে ঘটনাস্থলে গিয়ে রাত ১১টার দিকে নিহত ওই শ্রমিকের লাশ উদ্ধার করা হয়। তার শরীরে কয়েকটি ধারালো অস্ত্রের আঘাতের ক্ষত রয়েছে। তবে তার মৃত্যুর কারণ সম্পর্কে পুলিশ কিছু জানাতে পারেনি। প্রাথমিক জিজ্ঞাসাবাদের জন্য উপজেলার আংগারীয়া গ্রামের মোতালেব হাওলাদারের পুত্র নাছিরকে ভাতকাঠি গ্রাম থেকে ওই রাতেই থানা পুলিশ আটক করে। নিহতের লাশ উদ্ধার করে সুরতহাল শেষে ঝালকাঠি মর্গে প্রেরণ করেছে পুলিশ। এ রিপোর্ট লেখা পর্যন্ত তার পরিবারের পক্ষ থেকে লিখিত কোনো অভিযোগ পাওয়া যায়নি বলে থানা পুলিশ জানায়। উল্লেখ্য, গত শনিবার রাতে উপজেলা সদরের কামারপট্টি এলাকা থেকে খলিলুর রহমান মোল্লা নামে অন্য এক ভবন শ্রমিকের লাশ উদ্ধার করে পুলিশ। এ ঘটনার ৪৮ ঘণ্টার ব্যবধানে সোমবার রাতে আর এক শ্রমিকের লাশ উদ্ধার করল পুলিশ।